钦定古今图书集成/理学汇编/经籍典/第139卷 > 《汉韩婴诗外传三》 > 《烝民二》
## 钦定古今图书集成/理学汇编/经籍典/第139卷 > 《汉韩婴诗外传三》 > 《烝民二》

王者必立牧方二人，使窥远。牧，众也。远方之民有饥寒而不得衣食，有狱讼而不平其冤，失贤而不举者，
入告乎天子。天子于其君之朝也，揖而进之曰：“噫！朕
之政教有不得尔者邪？何如乃有饥寒而不得衣食，
有狱讼而不平其冤，失贤而不举？”然后其君退而与
其卿大夫谋之。远方之民闻之，皆曰：“诚天子也。夫我”
居之僻，见我之近也；我居之幽，见我之明也。可欺乎
哉？故牧者所以开四目，通四聪也。《诗》曰：“邦国若否，仲
山甫明之。”此之谓也。